钦定古今图书集成/明伦汇编/宫闱典/第042卷 > 《册皇后称贺表》蔡襄
## 钦定古今图书集成/明伦汇编/宫闱典/第042卷 > 《册皇后称贺表》蔡襄

臣某言：“得进奏院状报，十一月十六日皇后受册者。
俪尊皇极，宅正位于天闺；配德紫宸，膺鸿名于宝册海内臣妾，抃蹈以之。”臣某《中谢》。臣闻文命造邦，涂山
所以宣内助；重华嗣帝，皇英所以辅圣明。宗庙歆其
荐羞，穹壤因而垂祉。载光懿范，永属熙朝。恭惟皇帝
陛下，缵服睿图，席休宝绪。两仪均大，含生荷覆育之
恩；二曜高临，品物仰照临之惠。是以淑誉流于区域，
阴教序于宫闱。用缵王猷，必崇位号。加丽袆衣之贵，
增光彤管之华。臣参寄藩方，限遥天陛，无任瞻望欣
跃激切屏营之至。